Komisijos reglamentas (EB) Nr. 1249/2002
2002 m. liepos 11 d.
iš dalies keičiantis Reglamentą (EB) Nr. 2366/98, nustatantį išsamias pagalbos sistemos alyvuogių aliejaus gamybai taikymo taisykles 1998-1999, 1999-2000 ir 2000-2001, 2001-2002, 2002-2003 ir 2003-2004 prekybos metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EB) Nr. 1513/2001 [2], ypač į jo 5 straipsnį,
atsižvelgdama į 1984 m. liepos 17 d. Tarybos reglamentą (EB) Nr. 2261/84, nustatantį bendrąsias pagalbos alyvuogių aliejaus gamybai ir pagalbos alyvuogių aliejaus gamintojų organizacijoms suteikimo taisykles [3], su paskutiniais pakeitimais, padarytais Reglamentu (EB) Nr. 1639/98 [4], ypač į jo 19 straipsnį,
atsižvelgdama į 1998 m. liepos 20 d. Tarybos reglamentą (EB) Nr. 1638/98, iš dalies keičiantį Reglamentą Nr. 136/66/EB dėl bendro aliejų ir riebalų rinkos organizavimo [5] su paskutiniais pakeitimais, padarytais Reglamentu (EB) Nr. 1513/2001 [6], ypač į jo 4 straipsnį,
kadangi:
(1) Pagal Reglamento (EB) Nr. 1638/98 4 straipsnį pagalba alyvuogių augintojams negali būti išmokėta už papildomus alyvmedžius, pasodintus po 1998 m. gegužės 1 d., ir už tuos, kurie nustatytą dieną nebuvo įtraukti į derliaus deklaraciją. Komisijos reglamento (EB) Nr. 2366/98 [7] su paskutiniais pakeitimais, padarytais Reglamentu (EB) Nr. 2070/2001 [8], 5 straipsnio 1 dalis numato, kad iš pagalbos sistemos pašalinama už produkciją, gautą iš papildomų alyvmedžių, pasodintų po 1998 m. gegužės 1 d., arba iš tų, kurie buvo pasodinti po 1995 m. lapkričio 1 d. ir kurie nebuvo įtraukti į derliaus deklaraciją iki 1999 m. balandžio 1 d. Tačiau teisę į pagalbą galima įgyti ir už papildomus alyvmedžius, jei jie susiję su senų alyvmedžių plantacijų pertvarkymu arba jei mokant už juos taikoma Komisijos patvirtinta programa.
(2) Reglamento (EB) Nr. 1638/98 4 straipsnio pirmoje pastraipoje nurodytų papildomų alyvmedžių produkcija nėra reikšminga per pirmuosius trejus metus nuo jų pasodinimo. Tačiau nuo 2002-2003 prekybos metų šių alyvmedžių produkcija taps reikšminga ir todėl, svarstant pašalinimo iš produkcijos pagalbos sistemos klausimą, į šią produkciją privaloma atsižvelgti. Todėl būtina numatyti skaičiavimo sistemą, pagrįstą pagaminto pirmojo spaudimo aliejaus kiekiu, duodančių derlių alyvmedžių, pasodintų prieš ir po 1998 m. gegužės 1 d., skaičiumi ir koeficientais, leidžiančiais iš visos produkcijos kiekio atimti aliejų, gautą iš tų papildomų alyvmedžių, už kuriuos pagalba negali būti teikiama. Šie koeficientai yra sudaromi vadovaujantis derlingumo raidos dėl sodinių amžiaus prognoze.
(3) Šiame reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2366/98 iš dalies keičiamas taip:
1) Įterpiamas toks 12a straipsnis:
"12a straipsnis
Vadovaudamosi 2 ir 5 straipsniuose nurodytomis deklaracijomis bei 12 straipsnyje nurodyta paraiška dėl pagalbos, gamintojo valstybės narės 2002-2003 prekybos metams alyvuogių aliejaus produkciją iš papildomų alyvmedžių, nurodytų Reglamento (EB) Nr. 1638/98 4 straipsnio pirmoje pastraipoje, turi apibrėžti padaugindamos vidutinį vieno suaugusio alyvmedžio derlingumą iš sumos, kurią sudaro:
- papildomų alyvmedžių, pasodintų 1998 m. gegužės 1 d.-spalio 31 d. laikotarpiu, skaičius, padaugintas iš 0,70, ir
- papildomų alyvmedžių, pasodintų 1998 m. lapkričio 1 d.-1999 m. spalio 31 d. laikotarpiu, skaičius, padaugintas iš 0,35.
Vidutinis vieno suaugusio alyvmedžio derlingumas apskaičiuojamas dalijant pirmojo spaudimo alyvuogių aliejaus, pagaminto iš pirmoje pastraipoje nurodytų papildomų alyvmedžių derliaus, kiekį iš sumos, kurią sudaro:
- duodančių derlių alyvmedžių, pasodintų prieš 1998 m. gegužės 1 d., skaičius,
- duodančių derlių alyvmedžių, pasodintų 1998 m. gegužės 1 d.-spalio 31 d laikotarpiu, skaičius, padaugintas iš 0,70, ir
- duodančių derlių alyvmedžių, pasodintų 1998 m. lapkričio 1 d.-1999 m. spalio 31 d. laikotarpiu, skaičius, padaugintas iš 0,35."
2) 14 straipsnio 1 dalies pirmoji pastraipa keičiama taip:
"1. Alyvuogių augintojai turi teisę į pagalbą už faktiškai pagamintą pirmojo spaudimo alyvuogių aliejaus kiekį, atimant produkciją, gautą iš 12a straipsnio pirmojoje pastraipoje nurodytų papildomų alyvmedžių, bei pridedant fiksuotą kiekį 2 pastraipoje numatyto maišyto alyvuogių išspaudų aliejaus."
3) 14 straipsnio 2 dalis keičiama taip:
"2. Maišytas alyvuogių išspaudų aliejaus kiekis, už kurį gali būti mokama pagalba, turi būti lygus 8 % pirmojo spaudimo alyvuogių aliejaus kiekio, atėmus iš 12a straipsnyje nurodytų papildomų alyvmedžių gautą ir pagamintą iš tų alyvuogių, kurias išspaudus liko išspaudos, produkciją, už kurią teisė į pagalbą buvo pripažinta pagal Reglamento (EEB) Nr. 2261/84 2 straipsnio 4 dalį."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Reglamentas taikomas nuo 2002 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. liepos 11 d.